Biex inkompli fejn ħallejt . Din il- ġimgħa rajt dan ir- fejn Norman Darmanin Demajo , wieħed miż- żewġ kandidati għall- presidenza fl- elezzjoni ta' l- MFA spjega l- programm tiegħu fl- eventwalita' li jkun elett . Fl- istess nifs , f' dawn l- aħħar ġimgħat rajna sensiela ta' inawgurazzjonijiet , mill- kwartieri l- ġodda ta' l- assoċjazzjoni fil- Millenium Stand sal- wiċċ il- ġdid fis- Centenary Stadium . Jiena nifhem li l- element ta' politika fil- makkinarju ta' l- amministrazzjoni huwa neċessarju biex wieħed jaċċedi għal ċerti karigi . Nifhem li trid tkun attraenti biex tiġbed lil min ser jivvota u turi x' għamilt jew x' bi ħsiebek tagħmel . Iżda wisq nibża' li dan qiegħed isir mhux biss biex id- delegati li għandhom vot ikunu infurmati aħjar . Hawnhekk qiegħed jittieħed kapital minn nuqqas kbir li għandna fil- futbol ( u fl- isport kollu ) Malti . Kif nixba' ntenni , iċ- ċokon tagħna jimmanifesta ruħu f' kull aspett , mhux anqas l- isport u t- tmexxija tiegħu . Diffiċli jkun hemm biżżejjed riżorsi umani bil- kompetenza u l- esperjenza neċessarja biex imexxu , f' kuntest fejn l- organizzazzjoni tal- logħba tirrikjedi ħafna , irrispettivament mil- livell tekniku milħuq . Dan in- nuqqas diġa' jinħass fuq il- livell ta' l- assoċjazzjoni , aħseb u ara fuq il- livell tal- klabbs . B' kompetenza nifhem l- għarfien ( professjonali / akkademiku u mhux ) neċessarju biex tim ta' nies imexxu klabb b' missjoni maħsubha fit- tul . X' inhi l- missjoni ta' klabb ? Kemm tazzi jirbaħ fl- aħħar ta' l - istaġun ? Mhux biss . Il- missjoni hija usa' mir- riżultati fil- grawnd . Amministrazzjoni kompetenti fil- fehma tiegħi tirrikjedi pjan biex il- klabb ikun stabbli u sostenibbli , permezz ta' l- infrastruttura xierqa li trendi lura l- frott kemm fil- grawnd kif ukoll fl- uffiċċju . Naf x' jiġifieri li tkun involut fi klabb fejn l- għajnuna f' termini ta' jdejn kif ukoll imħuħ tkun verament skarsa . U huwa għalhekk li dejjem niġġustifikaw irwieħna li mn ' alla jkunu l- ftit voluntiera li jagħtu l- ħin tagħhom għall- klabbs . Min- naħa l- oħra dan iwassal biex il- klabbs jilqgħu fi ħdanhom lil kull min joffri kontribut , ikun xi jkun . Dan m' inix ngħidu bi kritika lejn min jipprova jagħti sehmu , minkejja li ma jkunx xi espert . Is- suspett tiegħi huwa li n- nuqqas ta' professjonaliżmu li jeżisti fil- klabbs minħabba r- raġunijiet li għadni kemm tajt jiġi użat / abbużat / sfruttat f' okkażjonijiet ta' natura politika bħalma hi l- għażla tat- tmexxija ta' l- assoċjazzjoni . Possibbli allura li l- klabbs jagħmew wara ftit mijiet ta' kontanti mwiegħda ? Possibbli li l- klabbs jivvutaw ( esklussivament ) skond l- interessi suġġettivi tagħhom ? Probabbilment il- maġġoranza iva . U l- maġġoranza l- kbira tar- rappreżentanza fl- MFA hija tal- klabbs . U allura , dan jittraduċi ruħu fi programmi ' elettorali ' li jiffukaw fuq il- wiegħdi u mhux fuq il- ġid tal- logħba . U dan ma jifhmuhx il- maġġoranza tal- klabbs . Ibda minn l- akbar fosthom fil- premier . Ma jirrealizzawx li huma interdipendenti u li qabel ma jaraw kemm ħa jirbħu tazzi , irid ikun hemm strutturi sodi li jipproteġu l- logħba . Huwa minnu li l- klabbs huma essenzjali , iżda huwa minnu wkoll li l- assoċjazzjoni m' hijiex biss il- klabbs , u d- distinzjoni għandha tkun netta . Ma jkunx lok li r- rappreżentanza fl- MFA tiżdied għal entitajiet ġodda , ngħidu aħna l- plejers u l- kowċis , li għandhom rwol ċentrali fil- logħba ? U min- naħa l- oħra , verament il- klabbs jaħsbu li biex ikampaw iridu joqogħdu jistennew il- manna mill- MFA ? Mhux aħjar li jivvintaw lilhom infushom mill- ġdid b' mod li jsiru verament finanzjarjament indipendenti u sostenibbli ? L- impressjoni tiegħi hi li l- parti l- kbira m' għandhomx paċenzja ; jekk mhux il- kumitat , is- sapporters , u jekk mhux is- sapporters il- president li qed idaħħal idu fil- but . Iżda bil- paċenzja l- klabb jinvesti fl- infrastruttura u fit- tfal , u dawk inaqqsu l- ispejjeż u possibbilment iżidu d- dħul . Meta r- rota tibda ddur it- tama hi li dawk ir- riżorsi ( umani ) tant neqsin jibdew jitkattru . U mhux bil- manna mill- MFA . . .